C 222/21

Αναίρεση που άσκησε στις 5 Απριλίου 2022 η Ευρωπαϊκή Επιτροπή κατά της αποφάσεως που εξέδωσε το Γενικό Δικαστήριο (τέταρτο πενταμελές τμήμα) στις 26 Ιανουαρίου 2022 στην υπόθεση T-286/09 RENV, Intel Corporation κατά Επιτροπής

(Υπόθεση C-240/22 P)

(2022/C 222/32)

Γλώσσα διαδικασίας: η αγγλική

Διάδικοι

Αναιρεσείουσα: Ευρωπαϊκή Επιτροπή (εκπρόσωποι: F. Castillo de la Torre, N. Khan, M. Kellerbauer και C. Sjödin)

Λοιποί διάδικοι στην αναιρετική διαδικασία: Intel Corporation Inc., Association for Competitive Technology, Inc., Union fédérale des consommateurs — Que choisir (UFC — Que choisir)

Αιτήματα

Η αναιρεσείουσα ζητεί από το Δικαστήριο:

— να αναιρέσει την αναιρεσιβαλλόμενη απόφαση, με εξαίρεση το σημείο 3 του διατακτικού της·

— να αναπέμψει την υπόθεση στο Γενικό Δικαστήριο·

— να επιφυλαχθεί ως προς τα δικαστικά έξοδα.

Λόγοι αναιρέσεως και κύρια επιχειρήματα

Η αναιρεσείουσα προβάλλει έξι λόγους αναιρέσεως.

Πρώτος λόγος αναιρέσεως: Ο διενεργηθείς από την αναιρεσιβαλλόμενη απόφαση έλεγχος του εύρους της ανάλυσης που περιέχει η προσβαλλόμενη απόφαση (1) σχετικά με το κριτήριο της κάλυψης της αγοράς και το κριτήριο της διάρκειας είναι ultra petita. Επιπλέον, η αναιρεσιβαλλόμενη απόφαση ενέχει πλάνη περί το δίκαιο καθόσον δεν περιέχει καμία συνολική εκτίμηση της ικανότητας των πρακτικών της Intel να αποκλείσουν τον ανταγωνισμό υπό το πρίσμα όλων των κρίσιμων περιστάσεων της υπόθεσης και καθόσον ερμήνευσε εσφαλμένα τα σχετικά διδάγματα που απορρέουν από την απόφαση του Δικαστηρίου της 6ης Σεπτεμβρίου 2017, Intel κατά Επιτροπής, C-413/14 P, EU:C:2017:632.

Δεύτερος λόγος αναιρέσεως: Ο διενεργηθείς από την αναιρεσιβαλλόμενη απόφαση έλεγχος του κριτηρίου του εξίσου αποτελεσματικού ανταγωνιστή το οποίο εφάρμοσε η προσβαλλόμενη απόφαση προσβάλλει τα δικαιώματα άμυνας της Επιτροπής.

Τρίτος λόγος αναιρέσεως: Ο διενεργηθείς από την αναιρεσιβαλλόμενη απόφαση έλεγχος του κριτηρίου του εξίσου αποτελεσματικού ανταγωνιστή που εφάρμοσε η προσβαλλόμενη απόφαση σε σχέση με την Dell είναι εσφαλμένος όσον αφορά τον βαθμό απόδειξης, παραμορφώνει τη σαφή σημασία των αποδεικτικών στοιχείων, βασίζεται σε αντιφατική αιτιολογία και προσβάλλει τα δικαιώματα άμυνας της Επιτροπής.

Τέταρτος λόγος αναιρέσεως: Ο διενεργηθείς από την αναιρεσιβαλλόμενη απόφαση έλεγχος του κριτηρίου του εξίσου αποτελεσματικού ανταγωνιστή που εφάρμοσε η προσβαλλόμενη απόφαση σε σχέση με την Hewlett-Packard Company είναι εσφαλμένος όσον αφορά τον βαθμό απόδειξης, προσβάλλει τα δικαιώματα άμυνας της Επιτροπής και ενέχει πολλαπλή πλάνη περί το δίκαιο.

Πέμπτος λόγος αναιρέσεως: Ο διενεργηθείς από την αναιρεσιβαλλόμενη απόφαση έλεγχος του κριτηρίου του εξίσου αποτελεσματικού ανταγωνιστή που εφάρμοσε η προσβαλλόμενη απόφαση σε σχέση με την Lenovo είναι εσφαλμένος όσον αφορά την ερμηνεία του κριτηρίου του εξίσου αποτελεσματικού ανταγωνιστή και του άρθρου 102 ΣΛΕΕ, παραμορφώνει τα αποδεικτικά στοιχεία και προσβάλλει τα δικαιώματα άμυνας της Επιτροπής.

Έκτος λόγος αναιρέσεως: Στο μέτρο που η αναιρεσιβαλλόμενη απόφαση βασίστηκε στον από αυτήν διενεργηθέντα έλεγχο του κριτηρίου του εξίσου αποτελεσματικού ανταγωνιστή προκειμένου να ακυρώσει εν μέρει την προσβαλλόμενη απόφαση, δεν αξιολόγησε δεόντως τις επιπτώσεις των διαπιστώσεών της επί του κριτηρίου του εξίσου αποτελεσματικού ανταγωνιστή.

(1) Απόφαση της Επιτροπής C(2009) 3726 τελικό της 13ης Μαΐου 2009 σχετικά με διαδικασία του άρθρου [102 ΣΛΕΕ] και του άρθρου 54 της Συμφωνίας για τον ΕΟΧ (Υπόθεση COMP/C-3/37.990 — Intel).